CELEX: 52018PC0539
Language: fi
Date: 2018-07-18
Title: Ehdotus NEUVOSTON TÄYTÄNTÖÖNPANOPÄÄTÖS täytäntöönpanopäätöksen 2009/1013/EU muuttamisesta luvan antamiseksi Itävallalle jatkaa yhteisestä arvonlisäjärjestelmästä annetun direktiivin 2006/112/EY 168 ja 168a artiklasta poikkeavan toimenpiteen soveltamista

EUROOPAN KOMISSIO
            Bryssel 18.7.2018
            COM(2018) 539 final
            2018/0288(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            täytäntöönpanopäätöksen 2009/1013/EU muuttamisesta luvan antamiseksi Itävallalle jatkaa yhteisestä arvonlisäjärjestelmästä annetun direktiivin 2006/112/EY 168 ja 168a artiklasta poikkeavan toimenpiteen soveltamista
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               Neuvosto voi yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY
                  1
               , jäljempänä ’alv-direktiivi’, 395 artiklan 1 kohdan mukaisesti antaa yksimielisesti komission ehdotuksesta jäsenvaltiolle luvan ottaa käyttöön mainitun direktiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi tai tietyntyyppisten verovilpin ja veron kiertämisen estämiseksi.
            
            
               Itävalta pyysi 23. maaliskuuta 2018 komissiossa saapuneeksi kirjatulla kirjeellä lupaa jatkaa sellaisen toimenpiteen soveltamista, joka poikkeaa direktiivin 2006/112/EY 168 ja 168 a artiklasta, voidakseen sulkea arvonlisäveron vähennysoikeuden ulkopuolelle sellaiset tavarat ja palvelut, joiden käytöstä yli 90 prosenttia on verovelvollisen tai tämän työntekijöiden yksityistä käyttöä tai yleisesti muuta kuin yrityskäyttöä tai muuta kuin liiketoimintakäyttöä. Komissiossa 4 päivänä huhtikuuta 2018 saapuneeksi kirjatussa kirjeessä Itävalta toimitti kyseisen toimenpiteen soveltamista koskevan kertomuksen, jossa tarkastellaan uudelleen prosenttiosuutta, jota täytäntöönpanopäätöksen 2009/1013/EU
                  2
               , sellaisena kuin se on muutettuna neuvoston täytäntöönpanopäätöksellä (EU) 2015/2428
                  3
               , 2 artiklan nojalla sovelletaan arvonlisäveron vähennysoikeuteen.
            
            
               Komissio antoi direktiivin 2006/112/EY 395 artiklan 2 kohdan mukaisesti Itävallan hakemuksen tiedoksi muille jäsenvaltioille 11. huhtikuuta 2018 päivätyillä kirjeillä. Komissio ilmoitti Itävallalle 12. huhtikuuta 2018 päivätyllä kirjeellä saaneensa kaikki hakemuksen arviointiin tarvitsemansa tiedot.
            
            
               Yleinen tausta
            
            
               Direktiivin 2006/112/EY 168 artiklan mukaan verovelvollisella on oikeus vähentää verollisia liiketoimiaan varten tehdyistä hankinnoista ja vastaanotetuista palveluista kannettu arvonlisävero. Direktiivin 2006/112/EY 168 a artiklan 1 kohdassa säädetään, että jos kiinteä omaisuus kuuluu verovelvollisen liikeomaisuuteen ja sitä käytetään sekä yrityksen varsinaisiin tarkoituksiin että muihin tarkoituksiin, tätä omaisuutta koskeviin kustannuksiin liittyvä arvonlisävero on vähennyskelpoista vain siltä osin kuin omaisuutta käytetään verovelvollisen yrityksen varsinaisiin tarkoituksiin. Direktiivin 2006/112/EY 168 a artiklan 2 kohdan mukaan jäsenvaltiot voivat myös soveltaa tätä sääntöä kustannuksiin, jotka liittyvät niiden määrittelemiin muihin liikeomaisuuteen kuuluviin tavaroihin. 
            
            
               Itävallan pyytämä toimenpide eroaa kuitenkin mainituista periaatteista, ja sillä suljetaan kokonaan arvonlisäveron vähennysoikeuden ulkopuolelle sellaiset tavarat ja palvelut, joiden käytöstä yli 90 prosenttia on verovelvollisen yksityistä käyttöä tai muuta kuin yrityskäyttöä, muu kuin liiketoiminta mukaan luettuna.
            
            
               Itävallalle oli alun perin annettu lupa poikkeustoimenpiteeseen 13 päivänä joulukuuta 2004 tehdyllä neuvoston päätöksellä 2004/866/EY
                  4
                31. joulukuuta 2009 saakka, ja luvan voimassaoloaikaa jatkettiin 22 päivänä joulukuuta 2009 tehdyllä neuvoston täytäntöönpanopäätöksellä 2009/1013/EU
                  5
                31. joulukuuta 2012 saakka, 13 päivänä marraskuuta 2012 tehdyllä neuvoston täytäntöönpanopäätöksellä 2012/705/EU
                  6
                31. joulukuuta 2015 saakka ja 10 päivänä joulukuuta 2015 tehdyllä neuvoston täytäntöönpanopäätöksellä (EU) 2015/2428
                  7
                31. joulukuuta 2018 saakka.
            
            
               Itävalta ilmoitti komissiolle esittämässään hakemuksessa, että se on soveltanut kyseistä erityistoimenpidettä tähän asti menestyksekkäästi ja että toimenpide on erittäin hyödyllinen, sillä se yksinkertaistaa arvonlisäveron kantoa ja estää verovilpit ja veron kiertämisen lisäten samalla verotuksen oikeudenmukaisuutta, mikä puolestaan parantaa verosääntöjen noudattamista. Poikkeuksen lakkauttaminen johtaisi siihen, että ne verovelvolliset, jotka käyttävät tavaraa tai palvelua yritystoimintaan vain hyvin vähäisessä määrin ja jotka saavat vähentää alv:n tämän vähäisen yrityskäytön osalta, saisivat perusteettomia kassavirtahyötyjä verrattuna verovelvollisiin, jotka käyttävät tavaraa tai palvelua pelkästään yritystoimintaan. Jos vain vähäisessä määrin yritystoimintaan käytettävän tavaran tai palvelun yksityis- ja yrityskäytön välinen suhde muuttuu hieman myöhempänä ajankohtana, vähennetty alv olisi oikaistava. Tämä pieni oikaisu olisi kohtuuton sekä verovelvollisen että veroviranomaisten näkökulmasta. 
            
            
               Lupa poikkeuksen soveltamiseen annetaan yleensä rajoitetuksi ajaksi, jotta voidaan arvioida, onko erityistoimenpide aiheellinen ja tehokas. Komissio ymmärtää Itävallan toimittamien tietojen perusteella, että 90 prosentin / 10 prosentin suhde yrityskäytön ja muun kuin yrityskäytön välillä muodostaa vieläkin hyvän pohjan niiden liiketoimien määrittämiselle, joiden osalta yrityskäyttöä voidaan pitää vähäisenä. 
            
            
               Sen vuoksi kyseinen erityistoimenpide helpottaa niin veroviranomaisten kuin yritystenkin työtä, sillä niiden tavaroiden ja palvelujen, joihin sovellettiin vähennysoikeuden rajoitusta niiden hankkimisen aikaan, myöhempää käyttöä ei ole tarpeen seurata. Tämä koskee erityisesti direktiivin 2006/112/EY 16 tai 26 artiklan mukaista yksityiskäytön mahdollista verottamista tai mainitun direktiivin 184–192 artiklan mukaisesti edellytettyjä vähennysten oikaisuja. Sen vuoksi on asianmukaista pidentää poikkeustoimenpiteen voimassaoloa.
            
            
               Poikkeuksen voimassaoloa olisi kuitenkin jatkettava vain määräajaksi, jotta voidaan arvioida, ovatko poikkeuksen perusteet edelleen voimassa. Sen vuoksi ehdotetaan, että poikkeuksen voimassaoloa jatketaan vuoden 2021 loppuun ja että Itävaltaa pyydetään esittämään viimeistään 31. maaliskuuta 2021 kertomus, jossa mm. tarkastellaan uudelleen vähennysoikeuden perusteena käytettyä yrityskäytön ja muun kuin yrityskäytön välistä suhdetta, sekä toimenpiteen jatkamista koskeva hakemus, jos se suunnittelee hakevansa poikkeuksen voimassaolon jatkamista vuoden 2021 jälkeen. 
            
            
               Tämän ehdotuksen alalla voimassa olevat säännökset
            
            
               Direktiivin 2006/112/EY 176 artiklan mukaan neuvosto päättää, mitkä kustannukset eivät oikeuta arvonlisäveron vähentämiseen. Ennen kuin neuvosto on päättänyt asiasta, jäsenvaltiot saavat mainitun artiklan mukaan jatkaa 1. tammikuuta 1979 voimassa olleiden poikkeusten soveltamista. Sen vuoksi voimaan on jäänyt useita säännöksiä, joilla rajoitetaan verovelvollisten vähennysoikeutta.
            
            
               Sen estämättä, mitä vähennysoikeusrajoituksen piiriin kuuluvien menojen luokkia koskevien sääntöjen vahvistamisesta tehdyissä aiemmissa aloitteissa esitetään
                  8
               , tällainen poikkeus on asianmukainen siihen, asti, kun nämä säännöt on yhdenmukaistettu EU:n tasolla.
            
            
               2.SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               Sidosryhmien kuulemiset
            
            
               Ei sovelleta.
            
         
         
            
               Asiantuntijatiedon keruu ja käyttö
            
            
               Ulkopuolisia asiantuntijoita ei tarvittu.
            
            
               Vaikutustenarviointi
            
            
               Ehdotuksella voi olla myönteisiä vaikutuksia sekä yrityksiin että viranomaisiin, koska sen tarkoituksena on yksinkertaistaa arvonlisäveron kantamista. Itävalta on pitänyt tätä ratkaisua sopivana toimenpiteenä, ja se on rinnastettavissa muihin aiempiin ja nykyisiin poikkeuksiin.
            
            
               3.EHDOTUKSEN OIKEUDELLINEN SISÄLTÖ
            
            
               Ehdotetun toimen lyhyt kuvaus
            
            
               Tämän ehdotuksen tarkoituksena on antaa Itävallalle lupa jatkaa sellaisen toimenpiteen soveltamista, joka poikkeaa direktiivin 2006/112/EY 168 ja 168 a artiklasta, jotta tämä voisi kokonaan sulkea arvonlisäveron vähennysoikeuden ulkopuolelle sellaiset tavarat ja palvelut, joiden käytöstä yli 90 prosenttia on verovelvollisen tai tämän työntekijöiden yksityistä käyttöä tai yleisesti muuta kuin yrityskäyttöä tai muuta kuin liiketoimintakäyttöä.
            
            
               Itävallan on tarkasteltava uudelleen kyseistä prosenttiosuutta ja poikkeavan toimenpiteen tarpeellisuutta ja raportoitava niistä toimenpiteen voimassaolon jatkamista koskevan mahdollisen hakemuksen yhteydessä. 
            
            
               Oikeusperusta
            
            
               Yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY 395 artiklan 1 kohta.
            
            
               Toissijaisuusperiaate
            
            
               Ottaen huomioon neuvoston direktiivin 2006/112/EY säännöksen, johon ehdotus perustuu, toissijaisuusperiaatetta ei sovelleta.
            
            
               Suhteellisuusperiaate
            
            
               Ehdotus on suhteellisuusperiaatteen mukainen seuraavista syistä:
            
            
               Päätös koskee jäsenvaltiolle sen omasta pyynnöstä annettavaa lupaa, eikä siihen liity mitään velvollisuuksia.
            
            
               Koska poikkeuksen soveltamisala on kapea, erityistoimenpide on tavoitteeseensa nähden oikeasuhteinen. Se vähentää hallinnollista taakkaa ja lisää vain vähän niiden verovelvollisten verotaakkaa, joiden hankkimien tavaroiden ja palvelujen käytöstä enintään 10 prosenttia on yrityskäyttöä.
            
            
               Toimintatavan valinta
            
            
               Ehdotettu toimintatapa: neuvoston täytäntöönpanopäätös.
            
            
               Muut vaihtoehdot eivät soveltuisi seuraavista syistä:
            
            
               Neuvoston direktiivin 2006/112/EY 395 artiklan mukaan yhteisistä alv-säännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on ainoa soveltuva toimintatapa, koska se voidaan osoittaa yksittäisille jäsenvaltioille.
            
         
         
            
               4.TALOUSARVIOVAIKUTUKSET 
            
            
               Ehdotus ei vaikuta kielteisesti arvonlisäverosta saataviin unionin omiin varoihin.
            
            
               5.LISÄTIEDOT
            
            
               Ehdotuksen soveltamisaika on rajoitettu, ja ehdotus sisältää uudelleentarkastelulausekkeen.
            
            
               2018/0288 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               täytäntöönpanopäätöksen 2009/1013/EU muuttamisesta luvan antamiseksi Itävallalle jatkaa yhteisestä arvonlisäjärjestelmästä annetun direktiivin 2006/112/EY 168 ja 168a artiklasta poikkeavan toimenpiteen soveltamista
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  9
                ja erityisesti sen 395 artiklan 1 kohdan ensimmäisen alakohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Itävallalle on neuvoston täytäntöönpanopäätöksen 2009/1013/EU
                  10
                nojalla annettu lupa soveltaa poikkeustoimenpidettä. Poikkeustoimenpiteen soveltamista jatkettiin neuvoston täytäntöönpanopäätöksellä 2012/705/EU
                  11
                31 päivään joulukuuta 2015 ja neuvoston täytäntöönpanopäätöksellä (EU) 2015/2428
                  12
                31 päivään joulukuuta 2018.
            
            
               (2)Eritystoimenpide poikkeaa direktiivin 2006/112/EY 168 ja 168 a artiklasta, jotka koskevat verovelvollisen oikeutta vähentää arvonlisävero, jota sovelletaan verovelvollisen verollisia liiketoimiaan varten vastaanottamien tavaroiden luovutuksiin ja palvelujen suorituksiin. Poikkeavan toimenpiteen tarkoituksena on sulkea arvonlisäveron vähennysoikeuden ulkopuolelle sellaiset tavarat ja palvelut, joiden käytöstä yli 90 prosenttia on verovelvollisen tai tämän työntekijöiden yksityistä käyttöä tai yleisesti muuta kuin yrityskäyttöä tai muuta kuin liiketoimintakäyttöä. 
            
            
               (3)Erityistoimenpiteen tavoitteena on yksinkertaistaa arvonlisäverotusta ja arvonlisäveron kantamista. Toimenpide vaikuttaa ainoastaan vähäisessä määrin lopullisessa kulutusvaiheessa kannettavan veron määrään.
            
            
               (4)Itävalta pyysi 23 päivänä maaliskuuta 2018 komissiossa saapuneeksi kirjatulla kirjeellä lupaa kyseisen erityistoimenpiteen soveltamisen jatkamiseen. 
            
            
               (5)Komissiossa 4 päivänä huhtikuuta 2018 saapuneeksi kirjatussa kirjeessä Itävalta toimitti erityistoimenpiteen soveltamista koskevan kertomuksen, jossa tarkastellaan uudelleen prosenttiosuutta, jota täytäntöönpanopäätöksen 2009/1013/EU 2 artiklan nojalla sovelletaan arvonlisäveron vähennysoikeuteen.
            
            
               (6)Komissio on direktiivin 2006/112/EY 395 artiklan 2 kohdan toisen alakohdan mukaisesti antanut Itävallan hakemuksen tiedoksi muille jäsenvaltioille 11 päivänä huhtikuuta 2018 päivätyillä kirjeillä. Komissio on ilmoittanut Itävallalle 12 päivänä huhtikuuta 2018 päivätyllä kirjeellä saaneensa kaikki hakemusten arviointia varten tarpeellisina pitämänsä tiedot.
            
            
               (7)Itävallan toimittamien tietojen mukaan nykyisen erityistoimenpiteen soveltamisen perusteena ollut oikeudellinen ja tosiasiallinen tilanne on pysynyt muuttumattomana. Itävallalle olisi sen vuoksi annettava lupa jatkaa tämän erityistoimenpiteen soveltamista rajoitetuksi ajaksi 31 päivään joulukuuta 2021, jotta poikkeavan toimenpiteen tarpeellisuutta ja tehokkuutta samoin kuin yrityskäytön ja muun kuin yrityskäytön välistä prosenttiosuutta voidaan tarkastella uudelleen.
            
         
         
            
               (8)Jos Itävalta katsoo, että poikkeavaa toimenpidettä on tarpeen jatkaa vielä vuoden 2021 jälkeen, sen olisi toimitettava komissiolle toimenpiteen soveltamista koskeva kertomus, johon sisältyy sovelletun prosenttiosuuden uudelleentarkastelu, sekä poikkeavan toimenpiteen jatkamista koskeva hakemus viimeistään 31 päivänä maaliskuuta 2021, jotta komissiolle jää riittävästi aikaa tutkia hakemusta.
            
            
               (9)Poikkeuksilla on vain vähäinen vaikutus lopullisessa kulutusvaiheessa kannettavan arvonlisäveron kokonaismäärään, eivätkä ne vaikuta kielteisesti arvonlisäverosta saataviin unionin omiin varoihin.
            
            
               (10)Sen vuoksi täytäntöönpanopäätöstä 2009/1013/EU olisi muutettava,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Korvataan täytäntöönpanopäätöksen 2009/1013/EU 1 ja 2 artikla seuraavasti:
            
            
               ”1 artikla
            
            
               Poiketen siitä, mitä direktiivin 2006/112/EY 168 ja 168 a artiklassa säädetään, Itävallalle annetaan lupa sulkea kokonaan arvonlisäveron vähennysoikeuden ulkopuolelle sellaiset tavarat ja palvelut, joiden käytöstä yli 90 prosenttia on verovelvollisen tai tämän työntekijöiden yksityistä käyttöä tai yleisemmin muuta kuin yrityskäyttöä tai muuta kuin liiketoimintakäyttöä.
            
            
               2 artikla
            
            
               Tämän päätöksen voimassaolo päättyy 31 päivänä joulukuuta 2021.
            
            
               Mahdollinen hakemus tässä päätöksessä tarkoitetun poikkeavan toimenpiteen voimassaolon jatkamiseksi on jätettävä komissiolle viimeistään 31 päivänä maaliskuuta 2021.
            
            
               Tällaiseen hakemukseen on liitettävä tämän toimenpiteen soveltamista koskeva kertomus, jossa tarkastellaan uudelleen prosenttiosuutta, jota tämän päätöksen perusteella sovelletaan arvonlisäveron vähennysoikeuteen.”
            
            
               2 artikla
            
            
               Tätä päätöstä sovelletaan 1 päivästä tammikuuta 2019.
            
            
               3 artikla
            
            
               Tämä päätös on osoitettu Itävallan tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 347, 11.12.2006, s. 1.
               
               
                  
                     (2)
                  
                        EUVL L 348, 29.12.2009, s. 21.
               
               
                  
                     (3)
                  
                        EUVL L 334, 22.12.2015, s. 12.
               
               
                  
                     (4)
                  
                        EUVL L 371, 18.12.2004, s. 47.
               
               
                  
                     (5)
                  
                        EUVL L 348, 29.12.2009, s. 21.
               
               
                  
                     (6)
                  
                        EUVL L 319, 16.11.2012, s. 8.
               
               
                  
                     (7)
                  
                        EUVL L 334, 22.12.2015, s. 12.
               
               
                  
                     (8)
                  
                        KOM(2004) 728 final – Ehdotus neuvoston direktiiviksi direktiivin 77/388/ETY muuttamisesta arvonlisäverovelvoitteiden yksinkertaistamiseksi (EUVL C 24, 29.1.2005, s. 10), peruutettu 21 päivänä toukokuuta 2014
                  
                  (EUVL C 153 21.5.2014, s. 3). 
               
               
                  
                     (9)
                  
                        EUVL 347, 11.12.2006, s. 1.
               
               
                  
                     (10)
                  
                        Neuvoston täytäntöönpanopäätös, tehty 22 päivänä joulukuuta 2009, luvan antamisesta Itävallan tasavallalle jatkaa yhteisestä arvonlisäverojärjestelmästä annetun direktiivin 2006/112/EY 168 artiklasta poikkeavan toimenpiteen soveltamista (EUVL L 348, 29.12.2009, s. 21).
               
               
                  
                     (11)
                  
                        Neuvoston täytäntöönpanopäätös, annettu 13 päivänä marraskuuta 2012, luvan antamisesta Saksalle ja Itävallalle jatkaa yhteisestä arvonlisäverojärjestelmästä annetun direktiivin 2006/112/EY 168 ja 168 a artiklasta poikkeavaa toimenpidettä tehtyjen päätöksen 2009/791/EY ja täytäntöönpanopäätöksen 2009/1013/EU muuttamisesta (EUVL L 319, 16.11.2012, s. 8).
               
               
                  
                     (12)
                  
                        Neuvoston täytäntöönpanopäätös (EU) 2015/2428, annettu 10 päivänä joulukuuta 2015, päätöksen 2009/791/EY ja täytäntöönpanopäätöksen 2009/1013/EU muuttamisesta koskien luvan antamista Saksalle ja Itävallalle jatkaa yhteisestä arvonlisäverojärjestelmästä annetun direktiivin 2006/112/EY 168 ja 168 a artiklasta poikkeavaa toimenpidettä (EUVL L 334, 22.12.2015, s. 12).